**♦ A FI ŢĂRAN**

*Gavriil Stiharul*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

de Gavriil Stiharul

A fi ţăran înseamnă a iubi cu patimă dimineţile,

dimineţile din afară şi dimineţile dinlăuntru,

dimineţile-clipe şi dimineţile-veşnicii.

A fi ţăran înseamnă a fi în starea păsării

trăgând lanul cu maci pe verticală.

A fi ţăran înseamnă a face vântul să cânte

în flautele ramurilor înfrunzite.

A fi ţăran înseamnă a curăţa toamnele de rugină

până la puritatea primelor zăpezi.

A fi ţăran înseamnă a-ţi încărunţi sprâncenele

şi a crede că ţi-a înflorit livada.